สังคมข่าวหุ้น
**ตลาดหุ้นปิดบวกต่ออีก 1 วัน หรือ 6.38 จุด มาที่ 1,634.00 จุด แต่มูลค่าการซื้อขายยังเบาบาง 39,634 ล้านบาท ส่วนวันนี้คาดหมายกันว่าอาจจะบวกได้อีก แต่อยู่ในกรอบแคบ และสัปดาห์หน้าหลังการเลือกตั้ง หุ้นน่าจะลงเพื่อขายทำกำไร และปรับลดความเสี่ยง
21 มี.ค. 2562

คาเฟอีน
**ตลาดหุ้นปิดบวกต่ออีก 1 วัน หรือ 6.38 จุด มาที่ 1,634.00 จุด แต่มูลค่าการซื้อขายยังเบาบาง 39,634 ล้านบาท ส่วนวันนี้คาดหมายกันว่าอาจจะบวกได้อีก แต่อยู่ในกรอบแคบ และสัปดาห์หน้าหลังการเลือกตั้ง หุ้นน่าจะลงเพื่อขายทำกำไร และปรับลดความเสี่ยง
**บัตรกรุงไทย นอกจากมีปัจจัยพื้นฐาน ปัจจัยบวกเข้ามาสนับสนุนแล้ว ด้านเทคนิคก็ถือว่าสวยใช้ได้ มีแรงซื้อสะสมไว้ค่อนข้างมาก ทำให้ราคาวานนี้ปิดเสมอตัว 34.00 บาท หลังจาก 2 วันก่อนหน้านี้ บวกอย่างร้อนแรง และหากวันนี้ไม่มีอะไรผิดคาด ราคาหุ้นน่าจะวิ่งขึ้นไป แต่จะไม่มากเท่ากับ 2 วันก่อนหน้า (19-20 มี.ค.) มีแนวต้านสำคัญ 35.00 บาท  และแนวรับ 32.75 บาท แต่ราคาน่าจะวิ่งขึ้นมากกว่า ส่วน IAA Consensus อยู่ที่ 38.50 บาท
**ผยง ศรีวณิช บอสใหญ่ แบงก์กรุงไทย (KTB) ย้ำว่า ไม่มีแผนจะปรับขึ้นอัตราดอกเบี้ยเงินกู้ MRR หลังจากที่ธนาคารพาณิชย์อื่น ๆ ได้ปรับขึ้นไปบ้างแล้ว เพราะสัดส่วน  Loan to Deposit ของธนาคารยังอยู่ในระดับ 92% ไม่ได้สูงมากเกินไปเมื่อเทียบกับหลายธนาคารพาณิชย์ที่เกิน 100% แต่หาก Loan to Deposit มีแนวโน้มเพิ่มขึ้นไปที่ 97-98% ก็อาจจะมาพิจารณาอีกครั้ง พร้อมยืนยันว่าเรื่องดอกเบี้ยตอนนี้ไม่กระทบต่อผลการดำเนินงานของธนาคาร และไม่กระทบต่อลูกค้า
**หุ้น TQM นี่ก็วิ่งขึ้นมาร้อนแรงหลายวัน จนเลยราคาพื้นฐาน 32.00 บาท  ทำให้มีแรงขายออกมาเมื่อวานนี้ แต่ดูทรงแล้ว ราคาไม่น่าจะรูดลงไปหนักมาก เพราะหุ้นตัวนี้แทบหาปัจจัยลบไม่เจอ ในทางกลับกันจะมีแต่ปัจจัยบวกเข้ามาเสริมจากการหาโอกาสทางธุรกิจใหม่ ๆ เข้ามาช่วยเสริมรายได้ ทำให้โบรกฯ เล็งที่จะปรับราคาเป้าหมายปี 2563 ขึ้นเป็น 36.50 บาท
**กสิกรไทย ราคาหุ้นขึ้นมาติดต่อกัน 2 วันทำการ ส่วนเมื่อวานนี้ทรงตัว แต่เห็นสัญญาณทางเทคนิคหนุน ประกอบกับหุ้นจะมีปัจจัยบวกจากที่ MSCI จะเพิ่มน้ำหนักลงทุนในวันที่ 29 ม.ค.นี้ ทำให้กองทุนเข้ามาเก็บหุ้น ผสมกับฟันด์โฟลว์เข้ามาทยอยสะสมด้วยเช่นกัน  หลังราคาหุ้นหลุด 200 บาท มาอยู่แถว ๆ 190 บาท มีลุ้นว่าจะกลับไปยืนเหนือ 200 บาทได้อีกครั้ง
**กนง.คงอัตราดอกเบี้ยนโยบาย 1.75% ทำให้นายแบงก์ของธนาคารต่าง ๆ ไม่สามารถปรับขึ้นอัตราดอกเบี้ยเงินกู้ได้สะดวกใจนัก ก็ถือเป็นข่าวดีสำหรับผู้กำลังผ่อนบ้าน ไม่ต้องควักจ่ายรายเดือนเพิ่มขึ้น รวมถึงผู้ประกอบการต่าง ๆ ส่วนหุ้นกลุ่มไฟแนนซ์ อย่าง MTC เมืองไทย แคปปิตอล ของเฮียชูชาติ เพ็ชรอำไพ ราคาหุ้นวิ่งต่อได้อีก เพราะไม่ต้องกังวลกับดอกเบี้ยขาขึ้น ทำให้ต้นทุนการออกหุ้นกู้ (ในอนาคต) ไม่ต้องเพิ่มขึ้น
**25 มี.ค.นี้จับตา บอร์ด SAWAD จะใช้สิทธิซื้อหุ้นเพิ่มทุนของ BFIT หรือไม่ แต่เชื่อว่าจะใช้แน่นอน และจะทำให้ SAWAD รับรู้รายได้และกำไรจาก BFIT มากขึ้น ส่วนโบรกฯ ปูเสื่อรอปรับคาดการณ์กำไรปีนี้ขึ้นอีก รวมถึงราคาเป้าหมายเพิ่มขึ้นด้วย หลังมองว่าไตรมาส 1/2562 กำไรน่าจะอยู่ประมาณ 800-850 ล้านบาท เพิ่มขึ้นจากไตรมาส 1/2561 กว่า 40-45%
**บริษัท ดู เดย์ ดรีม จำกัด (มหาชน) หรือ DDD ถูกตลาดหลักทรัพย์ฯ ขยายเวลาการใช้ Cash Balance ต่อไปอีกในช่วงวันที่ 22 มี.ค. 2562-11 เม.ย. 2562 บรรดารายใหญ่ต่างลูบปากกันเลย เพราะหุ้นกำลังกลับหัวเป็นขาขึ้น ไม่ต้องมีรายย่อยมาคอยกวนใจ ขายใส่ ขวางทาง ล่าสุดวานนี้ราคาปิด +0.25 บาท  มาที่  32.00 บาท
**ภากร ปีตธวัชชัย กรรมการและผู้จัดการ ตลาดหลักทรัพย์ฯ เดินหน้าตามแผนกลยุทธ์ด้านการปฏิรูปกฎเกณฑ์  (Regulatory Reform) ประเดิมด้วยการปรับเกณฑ์การห้ามซื้อขายหลักทรัพย์ชั่วคราว “SP” (Suspension) เพื่อประโยชน์ของผู้ลงทุน กรณีหลักทรัพย์ของบริษัทจดทะเบียนถูกขึ้นเครื่องหมาย “SP” เป็นเวลานาน และก่อนถูกเพิกถอน รวมทั้งปรับเกณฑ์เพื่อลดความซ้ำซ้อนและให้สอดคล้องกับเกณฑ์ ก.ล.ต. หลังรับฟังความเห็นจากผู้เกี่ยวข้อง และได้ผ่านความเห็นชอบจากคณะกรรมการ ก.ล.ต. เริ่มใช้วันที่ 1 เม.ย. 2562
**โครงการธุรกิจอสังหาริมทรัพย์ มหาวิทยาลัยธรรมศาสตร์ เปิดรับสมัครนักศึกษาใหม่เข้าศึกษาต่อระดับปริญญาโท ในโครงการปริญญาโทธุรกิจอสังหาริมทรัพย์ รุ่นที่ 19 ตั้งแต่วันที่ 18 ก.พ. 2562-30 เม.ย. 2562 สอบถามรายละเอียดที่โครงการธุรกิจอสังหาริมทรัพย์  คณะพาณิชยศาสตร์และการบัญชี มหาวิทยาลัยธรรมศาสตร์ (ท่าพระจันทร์) โทร 02-613-2260, 02-613-2297, 02-623-5105 ข้อมูลเพิ่มเติม http://www.re.tbs.tu.ac.th
**หุ้นร้อนประจำวันที่ 21 มี.ค. 2562 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) และขยายช่วงดำเนินการ คือ บริษัท ดู เดย์ ดรีม จำกัด (มหาชน) หรือ DDD ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่วันที่ 22 มี.ค.-11 เม.ย. 2562